KIRJALLINEN KYSYMYS E-2724/02 esittäjä(t): Rosa Miguélez Ramos (PSE) komissiolle. Sardiinin nimitys.



Virallinen lehti nro 011 E , 15/01/2004 s. 0015 - 0016



KIRJALLINEN KYSYMYS E-2724/02 esittäjä(t): Rosa Miguélez Ramos (PSE) komissiolle (30. syyskuuta 2002) Aihe: Sardiinin nimitys Maailman kauppajärjestön riitojenratkaisupaneeli on vastikään antanut tukensa Perulle eikä Euroopan unionille sardiinin kaupallisen nimityksen käyttämisessä. Peru voi käyttää sardiini-nimitystä myydessään Euroopan unionille perunsardiineja sardinops sagax, joita löytyy Perun ja Chilen rannikoilta. Ne ovat kuitenkin erilaisia kuin sardiinit sardina pilchardus, joita on Luoteis-Atlantilla. Tämä aiheuttaa sekaannusta eurooppalaisten kuluttajien keskuudessa, sillä vastedes heille myydään sardiinina tuotetta, joka on erilainen kuin tähän asti tunnettu sardiini. Mihin aloitteisiin komissio on ryhtynyt välttääkseen tämän tilanteen? Mitä toimenpiteitä komissio aikoo toteuttaa? Pascal Lamyn komission puolesta antama vastaus (13. marraskuuta 2002) Maailman kauppajärjestön (WTO) muutoksenhakuelin julkaisi 26. syyskuuta 2002 kertomuksen sardiinisäilykkeiden kaupallisesta nimityksestä yhteisössä. Kyseisessä kertomuksessa muutoksenhakuelin vahvistaa aikaisemman kertomuksen WTO:n riitojenratkaisupaneelin tuesta Perulle sillä perusteella, että sardiinisäilykkeiden kaupan pitämistä koskevista yhteisistä vaatimuksista 21 päivänä kesäkuuta 1989 annettu neuvoston asetus (ETY) N:o 2136/89(1) ei ole yhdenmukainen kaupan teknisistä esteistä tehdyn sopimuksen 2.4 artiklan kanssa. Edellä mainittu päätelmä johtuu siitä tosiasiasta, että yhteisön asetus ei perustu asiaa koskevaan kansainväliseen standardiin, eli sardiinisäilykkeitä ja sardiinintyyppisiä tuotteita koskevaan Codex-standardiin(2). Muutoksenhakuelimen vahvistaman riitojenratkaisupaneelin kertomuksen mukaan yhteisön asetuksen 2 artiklassa kielletään 20 eri kalalajista tehdyn säilykkeen, myös Sardinops Sagax -lajin, pitäminen kaupan nimityksellä sardiinit, vaikka tähän nimitykseen liittyisi jokin Codex-standardissa määrätyistä nimityksistä. Tästä syystä yhteisön asetuksen ja mainitun standardin välillä on ristiriita. Loppupäätelmissään muutoksenhakuelin suosittelee, että riitojenratkaisupaneeli vaatisi yhteisöjä yhdenmukaistamaan asetuksen kaupan esteistä tehdyn sopimuksen mukaisten velvoitteidensa kanssa. Komissio on pettynyt Maailman kauppajärjestön sääntelyyn, sillä komissio pitää erittäin tärkeänä markkinoiden läpinäkyvyyden ja tuotteiden laadun edistämistä varustamalla elintarvikkeet selkeillä etiketeillä. Komissio katsoo erityisesti, että nimityksen, jolla tuotetta myydään, on oltava riittävän selkeä, jotta ostaja voi olla selvillä tuotteen todellisesta luonteesta ja erottaa sen muista tuotteista, joihin se saattaisi sekaantua. Komissio on joka tapauksessa edelleen sitoutunut täyttämään kansainväliset velvoitteensa ja pyrkii aktiivisesti noudattamaan Maailman kauppajärjestön sääntelyä varmistaen kuitenkin samalla, että markkinointia koskevat yhteisön säännöt sardiinisäilykkeiden ja vastaavista kalalajeista tehtyjen säilykkeiden osalta täyttävät korkeatasoiset kuluttajansuojavaatimukset ja että kaikki mahdolliset harhaanjohtavuuden vaarat vältetään. Tässä suhteessa komissio haluaisi muistuttaa, että Codex-standardin mukaan nimitystä sardiinit käytetään ainoastaan Sardina Pilchardus Walbaum -lajin kaloista. Muiden lajien kauppanimike saa sisältää nimityksen sardiini ainoastaan, jos nimitykseen liittyy asianmukainen määre. (1) EYVL L 212, 22.7.1989. (2) Codex STAN 94-1981, Rev. 1-1985.